Na temelju članka 11. stavka 2. Zakona o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16) i članka 34. Statuta Općine Okučani („Službeni vjesnik Brodsko – posavske županije“ br. 10/09, 4/13, 3/18, 7/18 i 14/21) , Općinsko vijeće Općine Okučani na 6. sjednici održanoj 28. ožujka 2022. godine, donijelo je

**PROGRAM**

**POTICANJA PODUZETNIŠTVA NA PODRUČJU**

**OPĆINE OKUČANI**

Članak 1.

1. **OPĆI UVJETI**

Programom poticanja razvoja poduzetništva na području Općine Okučani za 2022. g (u daljnjem tekstu: Program) utvrđuju se opći uvjeti, mjere, kriteriji i postupak dodjele jednokratnih bespovratnih potpora za početak obavljanja registrirane djelatnosti s ciljem poticanja razvoja poduzetništva na području Općine Okučani.

Članak 2.

Jednokratne bespovratne potpore za početak obavljanja registrirane djelatnosti (dalje u tekstu: potpore) dodjeljuju se u iznosu od 15.000,00 kuna prema uvjetima propisanim ovim Programom.

Potpore iz prethodnog stavka ovog članka ne mogu se odobriti osobama koje su po prethodnim Programima Općine Okučani koristile potpore za početak obavljanja registrirane djelatnosti.

Članak 3.

Korisnici potpore iz članka 2. ovog Programa (u daljnjem tekstu: gospodarski subjekti) mogu biti obrti, trgovačka društva (mikro, mala i srednja) koji posluju i imaju registrirano sjedište na području Općine Okučani.

Korisnici koji ostvare pravo na potporu temeljem ovog Programa moraju poslovati i zadržati sjedište na području općine Okučani najmanje godinu dana od dana odobrenja potpore, u protivnom cjelokupan iznos dodijeljene potpore mora biti vraćen na račun Općine Okučani.

Pravo na potporu iz ovog Programa ostvaruju gospodarski subjekti uz dostavljen dokaz o utrošku sredstava.

Članak 4.

Za provedbu ovog Programa osiguravaju se sredstva u Proračunu Općine Okučani.

Visinu godišnjih sredstava koja će se koristiti za provedbu ovog Programa određuje Općinsko vijeće općine Okučani, prilikom donošenja Proračuna Općine Okučani.

Članak 5.

Pravo na korištenje potpore iz ovog Programa ne mogu ostvariti gospodarski subjekti:

1. koji obavljaju neprofitnu djelatnost (udruge, zaklade),
2. nad kojima je otvoren stečajni postupak ili postupak likvidacije,
3. koji imaju dospjeli dug s osnova poreza i doprinosa za mirovinsko i zdravstveno osiguranje,
4. koji imaju dospjeli dug prema Općini Okučani.

Članak 6.

Ulaganje u kockarnice i igračnice, ulaganja u vrijednosnice i financiranje ekološki neprihvatljivih projekata ne smatraju se prihvatljivim troškom.

Nabava novih i rabljenih vozila, kao i rabljene opreme ne smatra se prihvatljivim troškom.

Korisnik potpore koji se nalazi u sustavu PDV-a ne može utrošiti Potpore na plaćanje poreza na dodanu vrijednost odnosno plaćanje PDV-a nije prihvatljiv trošak.

1. **MJERA I KRITERIJ DODJELE SUBVENCIJE**

Članak 7.

Općina Okučani dodjeljuje nepovratne potpore gospodarskim subjektima-početnicima koji prvi put otvaraju obrt, registriraju trgovačko društvo upisuju u odgovarajući upisnik u 2022. godini, a koji posluju i imaju registrirano sjedište na području Općine Okučani.

Ukoliko je poduzeće ili obrt registrirano u 2021. godini, a početak obavljanja djelatnost u 2022. godini smatraju se prihvatljivim prijaviteljima.

Potpora se dodjeljuje za ishođenje dokumentacije potrebne za otvaranje obrta, registraciju trgovačkog društva, zatim za troškove nabavke opreme (nabavka novih strojeva, uređaja i opreme) čija je namjena isključivo za obavljanje pretežite/glavne djelatnosti.

1. **POSTUPAK DODJELE SUBVENCIJE I POTREBNA DOKUMENTACIJA**

Članak 8.

U svrhu provedbe mjera Programa Načelnik raspisuje Javni poziv koji sadrži:

* predmet javnog poziva,
* opće uvjete i kriterije za dodjelu potpore,
* popis potrebne dokumentacije,
* obveze korisnika potpore,
* naziv i adresu tijela kojemu se podnose zahtjevi,
* vrijeme trajanja javnog poziva,
* i druge potrebne informacije.

Javni poziv objavljuje se na službenoj internetskoj stranici Općine Okučani.

Zahtjevi za potpore dostavljaju se na posebnom obrascu zahtjeva uz pripadajuću dokumentaciju, a rješava se prema redoslijedu prispijeća i do iskorištenja proračunskih sredstava

Javni poziv iz stavka 2. ovoga članka otvoren je do 31. listopada 2022. godine, odnosno do iskorištenja sredstava.

Dodijeljene potpore male vrijednosti unose se u Registar potpora.

Članak 9.

Za provedbu ovog Programa zaduženo je Povjerenstvo koje imenuje Općinsko vijeće.

Povjerenstvo se sastoji od predsjednika i dva člana.

Povjerenstvo provjerava cjelovitost pristiglih zahtjeva i priložene dokumentacije, te obavlja pregled istih. Povjerenstvo nakon provjere dostavljene dokumentacije sastavlja Zapisnik koji upućuje općinskom načelniku na daljnje postupanje.

Odluku o isplati sredstava donosi Općinski načelnik.

Po donošenju Odluke o dodjeli potpore, obavještava se podnositelj zahtjeva odnosno korisnik potpore i sklapa se ugovor o dodjeli potpore.

Odobrena novčana sredstva doznačuju se na žiro račun Korisnika potpore.

Korisnik potpore je obvezan prije potpisa Ugovora, kao instrument osiguranja provedbe Ugovora, dostaviti bjanko zadužnicu ovjerenu kod javnog bilježnika na iznos ukupno odobrene potpore.

Zadužnica kao instrument osiguranja Ugovora može se aktivirati u slučaju kršenja odredbi Ugovora, objavljenog Javnog poziva i ovog Programa.

Bjanko zadužnica koja je instrument osiguranja provedbe Ugovora vraća se tek nakon urednog ispunjenja svih ugovornih obveza iz istog.

Gospodarski subjekti dužni su do kraja poslovne godine na obrascu dostaviti završno Izvješće o iskorištenim sredstvima potpore.

1. **KONTROLA I POVRAT SREDSTAVA**

Članak 10.

Korisnik potpore je dužan omogućiti Općini Okučani kontrolu namjenskog utroška dobivene potpore. Ukoliko je korisnik potpore priložio neistinitu dokumentaciju, odnosno ukoliko stvarno stanje ne odgovara stanju navedenom u zahtjevu ili priloženoj dokumentaciji, dužan je dobivena sredstva vratiti u Proračunu Općine Okučani te će biti isključen iz svih općinskih potpora sljedećih 5 godina.

U svrhu provjere načina i utroška isplaćenih sredstava Općina Okučani može izvršiti neposrednu kontrolu kroz terenski posjet gospodarskom subjektu uz prethodnu najavu.

Gospodarski subjekt dužan je izvršiti povrat sredstava u slijedećim slučajevima:

1. ako je priložena dokumentacija neistinita, odnosno ukoliko stvarno stanje ne odgovara stanju u zahtjevu ili priloženoj dokumentaciji,
2. ako je utvrđeno nenamjensko trošenje dodijeljenih potpora,
3. ako do kraja poslovne godine gospodarski subjekt ne dostavi Izvješće o iskorištenim sredstvima,
4. ako gospodarski subjekt promjeni sjedište izvan Općine Okučani unutar od 12 mjeseci od odobrenja potpore.

Članak 11.

Danom stupanja na snagu ovog Programa prestaje važiti Program poticanja obrtništva, poduzetništva i poljoprivrede na području Općine Okučani 2019.-2021. godine („Službeni vjesnik Brodsko – posavske županije“ br. 18/19).

Članak 12.

Ovaj Program stupa na snagu osmog dana od dana objave u Službenom vjesniku Brodsko – posavske županije.

KLASA : 024-05/22-01/1

URBROJ: 2178-21-01-22-01

Okučani, 28. ožujka 2022. godine Općinsko vijeće

 Predsjednik

 Ivica Pivac